**Lietuvos mokinių sėkmė Europos praktinėje gamtos mokslų olimpiadoje Kroatijoje – iškovoti net 6 medaliai**

**Balandžio 26 – gegužės 3 d. Zagrebe, Kroatijoje, vykusioje 2025 m. Europos praktinėje gamtos mokslų olimpiadoje šešiolikamečiams (EOES2025) Lietuvos mokiniai susižėrė gausų medalių derlių. Laimėti trys sidabro ir trys bronzos medaliai.**

Šiame tarptautiniame renginyje Lietuvai atstovavo dvi komandos po tris mokinius, kurie sprendė kompleksines biologijos, chemijos ir fizikos praktines užduotis.

„Lietuvos mokiniai pasirodė puikiai – abi komandos iškovojo medalius“, – sako Gediminas Beresnevičius, mūsų šalies mokinių dalyvavimą tarptautinėse olimpiadose organizuojančios Lietuvos neformaliojo švietimo agentūros (LINEŠA) Gebėjimų ugdymo skyriaus vadovas.

Vienos Lietuvos komandos nariai Donatas Aleksandras Vasiliauskas (mokyt. Birutė Maciulevičienė, Kauno technologijos universiteto gimnazija), Kotryna Mieldažytė (mokyt. Ala Vaicekauskienė, Vilniaus jėzuitų gimnazija) ir Robertas Juknevičius (mokyt. dr. Darius Virbukas, Kauno technologijos universiteto gimnazija) Zagrebe pelnė sidabro medalius.

Kitos komandos atstovai Miglė Balčetytė (mokyt. Alma Čekauskienė, Vilniaus licėjus), Augustinas Jerešiūnas (mokyt. dr. Edita Palukckienė, Kauno technologijos universiteto gimnazija) ir Aušrinė Černiūtė (mokyt. Tomas Kivaras, Kauno technologijos universiteto gimnazija) apdovanoti bronzos medaliais.

Lietuvos komandoms vadovavo dr. Paulius Lukas Tamošiūnas, Vilniaus universiteto Metodinio STEAM ugdymo centro vadovas, prof. dr. Kęstutis Baltakys, Kauno technologijos universiteto prorektorius, ir Tomas Kivaras, Kauno technologijos universiteto gimnazijos direktorius.

**Tramplynas į būsimas pergales**

„Europos praktinė gamtos mokslų olimpiada reikšminga tuo, jog jaunesnių klasių mokiniams suteikia galimybę išmėginti savo gebėjimus, atskleisti įgytas žinias tarptautinėse intelektualiose varžytuvėse. Paprastai, tarptautinėse įvairių dalykų olimpiadose, į kurias LINEŠA siunčia mokinių komandas, dalyvauja paskutinių gimnazinių klasių mokiniai – dažniausiai 3 ir 4 klasių, o šioje olimpiadoje ribojamas dalyvių amžius. Tad ši olimpiada gali būti laikoma savotišku tramplynu kelyje į būsimas olimpines pergales“, – aiškina LINEŠA atstovas.

Šiemetinėje olimpiadoje mokiniai atliko dvi tarpdisciplinines praktinių tyrimų užduotis.

Pirmojoje užduotyje mokiniai biologiniu požiūriu tyrė Kroatijos gėlo vandens ekosistemų makrobestuburių įvairovę ir pagal ją vertino vandens kokybę, cheminėje dalyje nustatinėjo Kroatijos druskų kasyklose išgaunamų druskų sudėtį bei jodo koncentraciją, o fizikinėje dalyje analizavo šviesos lūžio reiškinį įvairios koncentracijos druskos tirpaluose.

Antrojoje užduotyje mokiniai chemijos dalyje tyrė reakcijų greitį, konstruodami savadarbius fotometrus ir naudodami juos kinetikos eksperimentuose, fizikos dalyje atliko kūnų judėjimo ir oro pasipriešinimo eksperimentą, o biologijoje – nagrinėjo temperatūros įtaką fermentinių reakcijų greičiui, vertindami biologinių procesų pokyčius.

Absoliučiais šiemetinės olimpiados nugalėtojais tapo Estijos mokiniai. Kitais metais Europos praktinė gamtos mokslų olimpiada vyks Švedijos Lundo mieste. Šių metų olimpiadoje dalyvavo šešiolikamečiai iš 22 Europos Sąjungos valstybių ir Ukrainos.

Lietuva šiame konkurse dalyvauja nuo 2007 m.

Daugiau informacijos apie renginį: [EOES2025 oficialus tinklapis](https://eoes2025.pmf.unizg.hr/).

***Apie Lietuvos neformaliojo švietimo agentūrą (LINEŠA):***

*LINEŠA yra Švietimo, mokslo ir sporto ministerijai pavaldi biudžetinė įstaiga, teikianti pagalbą įgyvendinant valstybės politiką neformaliojo vaikų švietimo ir ugdymo karjerai srityse.*

***Daugiau informacijos:*** [***www.linesa.lt***](http://www.linesa.lt)

***Papildomos informacijos teirautis:***

*Tatjana Švec*

*Lietuvos neformaliojo švietimo agentūros (LINEŠA)*

*Rinkodaros ir komunikacijos skyriaus vadovė*

*+370 602 90133*

*tatjana.svec@linesa.lt t*